Әл-Фараби атындағы қазақ ұлттық

университеті ЖОО-ға дейінгі

дайындық кафедрасы

Аға оқ.Наралиева Р.Т.

Қазақ тілін көптілді ортада оқытудың мәселелері

Қазақ тілін көптілді ортада оқыту әдістемесі Егеменді елімізде қазіргі заман талабынан туындап отырған жаңа сала. Қазақ тілді емес өзгетілді дәрісханаларда, атап айтқанда, ұлттық мектептер мен ЖОО-ның орыс бөлімдерінде екінші тіл ретінде оқытылатын «Қазақ тілі» пәні – мемлекеттік жалпыға міндетті білім берудің стандартына сәйкес «Филология» білім беру саласына енгізілген және мектептің негізгі деңгейінде міндетті түрде оқытылатын пән. «Қазақ тілі» пәнінің маңыздылығы қазақ тілінің Мемлекеттік тіл мәртебесімен дәйектеледі. Сондықтан қазақ тілін оқыту барысында өзге тілде білім алатын ортада тіл үйренушілерге қазақ тіліндегі сөйлесім әрекетін мәдениаралық қатысым құралы ретінде меңгерту көзделеді.

Оқыту қазақ тілді емес ұлттық мектептердің бастауыш деңгейінде бастапқы деңгей 1-4 сыныптарды қамтыса, негізгі және орта деңгейлер 5-сыныптан бастап оқытылады да, 9-сыныппен аяқталады.

**5-9 сыныптарға арналған «Қазақ тілі» пәнінің оқу бағдарламасы** –қазақ тілді емес мектептерде қазақ тілін коммуникативтік тұрғыдан меңгеруді қамтамасыз ететін; қазақша сөйлесім әрекетінің барлық түрлерін (тыңдалым, оқылым, айтылым, жазылым, тілдесім) бастапқы деңгейде іс жүзіне асыратын; оқушының түсінікті сөйлеу дағдысы мен сауатты жазу дағдысын қалыптастыратын білім мазмұнын, көлемін, мөлшерін, оқу жүктемесін қамтитын; білім, білік дағды деңгейлеріне байланысты тақырыптық аяларды, дидактикалық ұстанымдарды; оқушылардың білімі мен білігіне қойылатын талаптарды анықтайтын **нормативтік құжат болып табылады.**

Қазақстан Республикасының «Тіл туралы», «Білім беру туралы» Заңдары мен Қазақстанда тілдерді дамытудың «2001-2010 жылдарға арналған мемлекеттік бағдарламасында» белгіленген міндеттер мен Жауапкершілікті тіл саясатын жүзеге асыруға негізделген еліміздің білім беру жүйесінде көптілді ортада мемлекеттік тілді жетік меңгерген дара тұлға қалыптастыру мақсатында қазақ тілін көптілді ортада оқытудың инновациялық технологиясының тиімді жолдарын прагматикалық тұрғыдан анықтау бүгінгі таңда отандық білім беру саласындағы өзекті мәселелердің бірі болып табылады. Еліміздің отандық әдіскер-ғалымдарының қатысуымен тілді меңгерту бойынша өркениетті елдердің тәжірибесі мен отандық озық дәстүрлер үйлестіріле отырып, тілдері оқытудың жаңа бағыттары белгіленді.

Әлемдік білім кеңістігінде орныққан «Шетел тілдерін деңгейлеп меңгертудің еуропалық жүйесінде» белгіленген тілді игерудің 6 деңгейі мен олардың сипаттарының негізінде, Қазақстан Республикасындағы оқыту қазақ тілді емес жалпы білім беретін мектептердің 1-11 сыныптарында қазақ тілін үйретудің 5 деңгейлі құрылымы анықталып белгіленді. Орта мектеп оқушыларының білім, білік, дағдылары жалпы білім беретін орта мектеп жүйесінде тілді меңгертудің 5 деңгейінің ішкі құрылымдық ерекшеліктеріне сәйкестендіріліп, жіктелді. Атап айтқанда 5-7 сыныптардағы негізгі деңгейдегі талаптарүш деңгейді қамтиды: 5-сынып негізгі деңгей - А2  *(А2.1  - қалыптасу қарсаңындағы игерім)*; 6-сынып негізгі деңгей - А2  *(А2.1.1  - қалыптасу қарсаңындағы ілгері игерім)*; 7-сынып негізгі деңгей - А2 (А2.1.2. – Қалыптасу қарсаңындағы толық игерім); Ал 8-9-сыныптар орта деңгей - А2; А2+  болып аталады да, ол іштей екі деңгейге жіктеледі: *(8-сынып А2.2;  - қалыптасқан игерім; 9-сынып А2+  - Ілгерілей қалыптасқан игерім).*

Қазақстан Республикасының көпұлтты сипаты мен қазақ тілді емес жалпы білім беретін мектептерінде тілдерді оқыту мен үйретудің өзіндік ерекшелігі ескерілді және тілдерді деңгейлік меңгерудің Еуропалық жүйесі сарапталды. Осы ғылыми сараптама негізінде, ***біріншіден,*** *тілді меңгертудің* Европалық жүйесіне сәйкестелген қазақ тілі пәнінің тілдік деңгейлері жалпы білім беретін орта мектептің 5-9 сыныптарына арналған оқыту жүйесі мен пәннің деңгейлік құрылымы сараланды. ***Екіншіден,*** негізгі және орта деңгейлердің сатылары айқындалды. ***Үшіншіден***, негізгі және орта тілдік деңгейлерге негізделді. ***Төртіншіден***, негізгі және орта деңгейлердегі базалық білім мазмұны тілдік деңгейлер бойынша қалыптастырылды. ***Бесіншіден***, оқушының білім, білік, дағдыларына қойылатын талаптар негізгі және орта деңгейлердің талаптарын ескере отырып сөйлесім әрекетінің бес түрі бойынша анықталып белгіленді. ***Алтыншыдан,*** әр сыныптағы бағдарлама материалдары тілдік бөлім, қатысымдық-сөйлесімдік бөлім және мәдениетаралық қарым-қатынас бөлімі бойынша сараланып оқыту жүйесі ұсынылған.

Мемлекеттік тілді оқыту үдерісінде қазақ тілді емес мектептердің бастауыш сыныптарында «Қазақ тілі» пәні оқушылардың жас ерекшеліктеріне сай тілді үйренуге, қабылдауға қатысты психологиялық жай-күйді ескере отырып, 1-сыныптан бастап оқытылады.

Қазақ тілін үйренуге негіз болатын бөлімдер арқылы оқушылардың жобаланған оқу нәтижелеріне жетуі қарастырылады.

***«Қазақ тілі» пәнін екінші тіл ретінде өзге тілді дәрісханада оқытудың мақсаты*** – негізгі және орта деңгейлер бойынша қазақ тілін қатысымдық тұрғыдан меңгерту; оқушыны өз ойын айқын, түсінікті жеткізуге үйрету, тілдік қабілеті дамыған дара тұлғаның дамуына мүмкіндік жасау.

***Оқу пәнінің міндеттері:***

* оқушыларды сөйлесім әрекетінің түрлерін әлеуметтік ортада қолдана білуге үйрету;
* оқушылардың тілдік дағдысы мен ойлау қабілетін дамыту;
* қарым-қатынас әдебінің нормаларын меңгерту:
* күнделікті өмір жағдаяттарында қазақ тілін орынды қолдана білуге дағдыландыру;
* оқушыны қазақ халқының мәдениетімен, әдебиетімен, ұлттық салт-дәстүрімен таныстырып, мәдени ортада пайдалануға баулу;
* оқушылардың шығармашылық қабілетін дамытып, іскерлік дағдыларын жетілдіру;
* оқушылардың қазақ тіліне қызығушылығын дамыту, қазақ еліне, мемлекеттік тілге деген құрмет сезімін тәрбиелеу.

5-9 сыныптарға арналған бұл оқу бағдарламасының жаңалығы мен инновациялық басымдығы (приоритеті) негізгі мектепте меңгерілетін тілдік білік-дағдылардың 2 деңгейге жіктеліп ұсынылуында болып табылады. Тілді оқытудың деңгейлерін ішкі кезеңдерге бөлу білім беруді дара тұлғаға бағдарлау ұстанымына орай жүзеге асырылады. Белгілі бір деңгейдің алғашқы сатысында білім мазмұнын толық, дұрыс игере алмаған оқушының, дара тұлғаны пәнге бейімдеу, дамыту шаралары арқылы және психологиялық үйлесімділік ұстанымдары негізінде келесі сатыда тиісті мазмұнды дұрыс меңгеруге мүмкіндігі болады.

Ұлттық мектептердегі «Қазақ тілі» пәнінің білім мазмұнын қалыптастырып, саралау барысында қатысымдық-әрекеттік, қатысымдық-функционалдық, тілдік білімді функционалдық тұрғыдан сұрыптау, ұлттық ерекшеліктерді ескеру, оқу әдебиеті мазмұнының аутенттілігі, шындық өмірге сәйкестігі; оқушы деңгейіне сай келуі; білім мазмұнының жеке тұлғаның өзін−өзі дамытуға, оның өзіндік және шығармашылық қабілетін арттыруға, қажетті іскерліктері мен дағдыларын қалыптастыруға бағыттау ұстанымдары басшылыққа алынды.

* *Үздіксіздік* ұстанымы қазақ тілін оқытудың барлық сатыларының арасындағы жалғастықты әдіснама, мазмұн, әдістеме және технология деңгейінде оқытуды қамтамасыз етеді.
* Оқытудың *әрекетшілдік* негіздегі ұстанымы оқушыларды оқу-танымдық әрекетке белсенді қатыстыру арқылы жаңа білімдерді ашуын, өзін өзі бағалау мен өз әрекетін өзі бақылау дәрежесінің қалыптасуын қамтамасыз етеді.
* *Пәнаралық* интеграция ұстанымы мәтіннен қажетті ақпаратты тауып алу тәсілі,

мәтінді мағыналық бөліктерге бөлу, негізгі және нақтылаушы

ақпаратты бөліп алу және т.б. (әдебиетпен байланыс); өзектілік тәсілі,

салыстыру, шендестіру, қарсы қою, жүйелілік, себеп-салдарлық байланысты

анықтау және т.б. тіл үйренушінің өз ана тілімен байланыстыра отырып жұмыстар жасауы арқылы жүзеге асыру шаралары жүзеге асыру көзделеді.

* *Түсініктілік* ұстанымы қазақ тілін оқыту барысында сынып

оқушыларының психо-физиологиялық ерекшеліктерін ескеріп, назар аудара отырып, сабақта психологиялық үйлесімділік жағдай тудыруға мүмкіндік жасайды. Оқушылардың қарым-қатынас жасауына және олардың өз жетістігін сезінуіне мүмкіндік беретін тілектестік ниетті ұстану оқу процесінің тиімділігінің маңызды шарты болып табылады.

* Оқушылардың *тұлғалық жетістіктерін ескеру* ұстанымы түрлі

деңгейдегі күрделі тапсырмаларды шешуге, өздік жұмыстарды орындауға, оқыту мотивінің тұлғалық-мәнділігін қалыптастыруға, оқытудың ұтымды технологиясы мен оқу материалдарын таңдауға және бейімдеуге, білім деңгейлері әр түрлі оқушылардың жоспарланған нәтижелерге жетуіне мүмкіндік береді.

* *Шығармашылық* ұстанымы оқушылардың түрлі шынайы

жағдаяттарда жаңа типтегі міндеттерді өздігінен шешу қабілетін, құзіреттіліктілікке бағытталған тапсырмаларды орындау білігін қалыптастыруға мүмкіндік тудырады.

***Қазақ тілі пәні бойынша оқу жүктемесі.***

Қазақстан Республикасының мемлекеттік жалпыға міндетті білім беру стандартында ұсынылған типтік оқу жоспарына сәйкес оқыту орыс тілінде жүргізілетін мектептерде «Қазақ тілі» пәні аптасына 5 сағаттан оқытылады. Оқу жылындағы барлық сағат саны:

9-сынып –аптасына 5 сағат, барлығы – 170 сағат.

Оқыту өзбек, ұйғыр, тәжік тілдерінде жүргізілетін мектептерде «Қазақ тілі» пәні аптасына 3 сағаттан оқытылады. Оқу жылындағы барлық сағат саны:

9-сынып –аптасына 3 сағат, барлығы – 102 сағат.

**ІІ. «ҚАЗАҚ ТІЛІ» ПӘНІ БОЙЫНША БІЛІМ МАЗМҰНЫ**

**9 - СЫНЫП**

**І Әлеуметтік-тұрмыстық ая – 54 / 32\* сағат.**

**1. Отбасы тәрбиесі – 28 / 16\* сағат.**

***Тілдік бөлім:***  Тұрақты тіркестер. Олардың сөйлем ішіндегі экспрессивті мәні. Кейінгі ықпалды қайталау.

*Лексика:* тақырып көлеміндегі лексикалық бірліктер.

***Қатысымдық- сөйлесімдік бөлім:***

*Тыңдалым.* Мәтінді тыңдап, айтылған ойды түсіну. Қазақ отбасы туралы берілген сөйлемдерді түсіну және қолдану.

*Оқылым.* Қазақ отбасы туралы мәтіндерді дұрыс оқу және түсіну. Болған жағдайға байланысты, сезімге әсер ететін сөздер мен сөйлемдердің мағынасын ұғу.

*Айтылым.* Қазақ отбасы туралы өзіне таныс жағдайлар бойынша конструкцияларды пайдаланып өз ойын айту.

*Жазылым.* Өзара байланысты қысқа мәтіндерді жазу. Қазақ отбасы туралы өзі білетін мәліметтерді қатыстырып сөйлем жаза білу, өз ойын қысқаша білдіре алу.

*Тілдесім*. Қазақ отбасы жайындағы сұқбаттарға қатысу. Қазақ отбасы туралы көзқарасын айтып, пікір білдіру. Диалог-сұрақ. Диалог-мәлімет.

***Мәдениетаралық қарым-қатынас бөлімі.***

Отбасы тәрбиесі туралы қысқа мәтіндер, өлеңдер.

**2. Қазақ отбасында тұру – 26 / 16\* сағат.**

***Тілдік бөлім:*** этнолингвистикалық атаулар. Көмекші есімдер.

*Лексика:* тақырып көлеміндегі лексикалық бірліктер.

***Қатысымдық- сөйлесімдік бөлім:***

*Тыңдалым.* Қазақ отбасының ерекшелігі туралы мәтінді тыңдап, айтылған ойды түсіну.

*Оқылым.* Мәтіндерді дұрыс оқу және түсіну.

*Айтылым.* Қазақ отбасындағы өзара сыйласымдылық туралы пікір білдіру.

*Жазылым.* Өзара байланысты қысқа мәтіндерді жазу. Өзі білетін мәліметтерді қатыстырып әңгіме жазу, өз ойын қысқаша білдіру.

*Тілдесім*. Қазақ отбасы жайындағы сұқбаттарға қатысу. Диалог-сұрақ. Диалог-мәлімет. Өзіне таныс жағдайлар бойынша конструкцияларды пайдаланып сөйлесу.

***Мәдениетаралық қарым-қатынас бөлімі.***

Ұсынылған қазақ отбасылары туралы мәтіндерді оқу.